François, par la grace de Dieu, roy de France et de Navarre: à tous présens et avenir, salut. Comme nous advertis que plusieurs églises cathédrales, collégiales, chapitres, abbayes, couvents, prieurez et aultres gens d’église de nostre royaulme tenoient et possedoient à divers titres plusieurs biens, terres seigneuries et possessions tant nobles, roturiers que en franc aleu, sans avoir esté par nous ou noz prédécesseurs amortiz ou indamnez ne nous avoir payé la finance et indamnité pour ce due, nous eussions par nos lettres-patentes ordonné commandement leur estre fait de vuider leurs mains de tels biens et possessions comme estans tombez en main-morte en ensuivant nos ordonnances sur ce faites d’ancienneté; à quoy iceulx gens d’église et aultres de main-morte n’eussent satisfait ne fourny. A ces moyens icelles terres, possessions et biens eussent esté saisis en notre main et entre aultres ceulx du diocèse eveschié d’Aucerre qui n’avoient estre comprins en l’amortissement général que octroyasmes l’année dernière passée à ceulx des estats de nos pays et duché de Bourgogne. A cette cause l’evesque, abbez, prieurs, colléges et autres gens d’église et clergié d’icelle eveschié non comprins oudit admortissement général de Bourgogne, nous ayent fait remonstrer, et supplier qu’il nous pleust admortir généralement tous et chacuns les biens, terres seignories et possessions qu’ils tiennent et possédent non admortiz, de quelque nature ou qualité qu’ils soient. Et à quelque titre que ce soit jusqu’à présent, aussi les tenir quittes et déchargez de certain subside et aide caritatif ou gratuit que leur avons fait requerir et demander pour la soulde et entretenement d’aucuns gens de guerre pour la deffense de nostre royaulme, nous offrant payer pour la finances qui nous en pouvoit estre due pour leurdits bien non admortis une bonne somme de deniers, et icelle nous faire bailler pour fournir aux grandes charges qu’il nous a convenu et convient supporter pour la tuition et deffense de nostredit royaulme; et résister aux damnées entreprinses et conspirations de nos ennemis et adversaires, mesmement du roy d’Angleterre, qui sans cause, raison ou occasion puis n’a guères nous a envoyé deffier et signifier la guerre contres nous, nos royaulmes pays et seignories en enfraignant les traitez qu’il avoit avec noz. Sçavoir faisons que nous, ces choses considérées, désirans favorablement traiter ledit evesque d’Aucerre, gens d’église et clergé dudit diocèse, afin qu’ils soient plus enclins à prier et intercéder envers Dieu notre créateur pour la prospérité de nous et de nostre royaume à iceluy evesque et gens d’église, collégiales, abbayes, prieurez, prévostez, colléges, dignitez, paroisses, cures et aultres gens d’église séculiers et réguliers et aultres de main-morte du diocèse d’Aucerre, de quelque estat ou condition qu’ils soient, de nostre certaine science, propre mouvement, grâce spéciale, pleine puissance et autorité royale, avons admortié et indempné, admortissons et indempnons par ces présentes en tant que à nous est pour nous et nos successeurs perpétuellement et à tousjours tous et chacuns ses biens, terres, seigneuries et possessions, justices, jurisdictions, cens, rentes, dixmes, champarts, terrages, droiz, fruitz, profitz, revenuz et esmolumens quelconques soient nobles, roturiers ou en franc-aleutenus en fief, arriere-fief ou censive de nous ou de nos subjetz appartenans ausdites églises, abbayes, prieurez, colléges, prévostez, dignitez et aultres dudit diocèse qu’ils tiennent et possèdent de présent, et qui ne sont comprins oudit admortissement général par nous octroyé à ceulx de nos pays et duché de Bourgogne, comme dit est, par eulx et leurs prédécesseurs par le passé acquis ou qui leur ont esté donné, leguez et aumosnez à quelque titre que ce soit, jusques à présent, non seulement pour les fiefs nobles et choses roturieres assises oudit diocèse mais aussi pour ceulx qui sont hors dudit diocèse unis toutefoiz aux membres estant unis et de la table desdits eveschié, chapistre, abbayes, prieures et aultres églises et communautez y estans, réservé que si dedans ledit eveschié et diocèse d’Aucerre se trouvoit aucuns membres unis et incorporez aux archeveschez, eveschez, abbayes, prévostez et aultres bénéfices et communautez situez et assis en aultres diocèse que dudit Aucerre, ils ne seront compris ou présent admortissement. Et voulons que desdites choses ainsy de présent par nous admortiez iceulx evesque, chapistre, clergé et autres gens d’église dudit diocèse nommez les puissent tenir et posséder comme admortiez et indampnées sans ce qu’ils puissent estre contraintz de vuider leurs mains, ne que cy aprez ils payent, pour raisons desdites terres, seigneuries, possessions ne aultres choses de présent par eulx tenues et possédees, aucun droit de franc-fiefs et nouveaulx acquests sous ombre de nos ordonnances ou aultrement ne aultre finance ou indempuise et laquelle finance ou indempnité, à quelque somme que ce puissent ou pourroit monter, ensemble ledit aide et subside caritatif et gratuit dont les avons fait requérir pour le payement desdits gens de guerre, comme dit est, nous leur avons, moyennant la somme de cinq mil cinq cens livres tournois à laquelle pour les choses dessusdites nous avons fait composer avec eulx, quitté et quittons contre plus si aucune chose nous en estoit due par ces présentes signées de nostre main; en ce non comprins les hospitaulx, ladreries, confrairies, maregleries, fabriques et aultres communautez laycs dudit evesché et diocèse d’Aucerre, sauf, aussi l’interest et indemnité des autres seigneurs directs. Laquelle somme de cinq mille cinq cens livres tournois, ils feront mettre ès mains de nostre amé et féal notaire et secretaire maistre Jacques Ragueneau par nous commis à recevoir les deniers venans desdits amortissemens, etc. Donné à Saint-Germain-en-Laye au mois d’octobre, l’an de grace mil cinq cens vingt et deux, et de nostre règne le huitième. François. Sur le reply: Par le roy, en son conseil, Le Blanc.